
B7‑0341/2012
Rezoluția Parlamentului European referitoare la crearea unui cadru juridic al UE pentru protecția animalelor de companie și a animalelor fără stăpân

(2012/2670(RSP))
Parlamentul European,

–
având în vedere numărul mare de petiții din partea cetățenilor UE în care se solicită crearea unui cadru juridic al UE pentru protecția animalelor de companie și a animalelor fără stăpân ((1613/10, 1274/2011, 1321/2011, 1377/2011, 1412/2011 și altele),

–
având în vedere Convenția europeană pentru protecția animalelor de companie (CETS nr.125);

–
având în vedere articolul 202 alineatul (2) din Regulamentul său de procedură,

A.
întrucât articolul 13 din TFUE prevede că, având în vedere faptul că animalele sunt ființe sensibile, Uniunea și statele membre trebuie să țină pe deplin seama de cerințele privind bunăstarea acestora;

B.
întrucât nu există niciun act legislativ al UE privind protecția animalelor de companie și a animalelor fără stăpân, în ciuda faptului că se estimează că numărul animalelor de companie din UE se ridică la peste o sută de milioane;

C.
întrucât Convenția europeană pentru protecția animalelor de companie nu a fost încă semnată de toate statele membre;

D.
întrucât unele animale de companie și unele animale fără stăpân devin victime ale relelor tratamente și ale cruzimii în multe state membre și întrucât semnatarii petițiilor se referă în principal la state membre din Europa de Sud și de Est,

1.
invită Uniunea Europeană și statele membre să ratifice Convenția europeană pentru protecția animalelor de companie și să transpună dispozițiile acesteia în sistemele juridice naționale;

2.
invită Comisia să prezinte propuneri privind un cadru juridic al UE pentru protecția animalelor de companie și a animalelor fără stăpân, inclusiv:

•
norme de identificare și de înregistrare a animalelor; 

•
strategii de gestionare a animalelor fără stăpân, inclusiv programe de vaccinare și de sterilizare;

•
măsuri de promovare a responsabilității proprietarilor;

•
interzicerea crescătoriilor și a adăposturilor neautorizate;

•
interzicerea uciderii animalelor fără stăpân fără vreo indicație medicală;

•
programe de informare și de educare în școli referitoare la bunăstarea animalelor;

•
sancțiuni aspre ce trebuie aplicate în cazul oricărui stat membru care nu respectă normele;

3.
încredințează Președintelui sarcina de a transmite prezenta rezoluție Consiliului și Comisiei.

